Uredba Komisije (ES) št. 122/94

z dne 25. januarja 1994

o določitvi podrobnih pravil za izvajanje Uredbe Sveta (EGS) št. 1601/91 o opredelitvi, opisu in predstavitvi aromatiziranih vin, aromatiziranih pijač na osnovi vina in aromatiziranih mešanih pijač iz vinskih proizvodov

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 1601/91 z dne 10. junija 1991 o določitvi splošnih pravil za opredelitev, opis in predstavitev aromatiziranih vin, aromatiziranih pijač na osnovi vina in aromatiziranih mešanih pijač iz vinskih proizvodov [1], kakor je bila spremenjena z Uredbo (EGS) št. 3279/92 [2], in zlasti prve podalinee tretje alinee člena 2(1)(a) in četrte alinee člena 2(1)(b) Uredbe,

ker je treba pod nekaterimi pogoji dovoliti uporabo aromatičnih snovi, identičnih naravnim aromatičnim snovem, in dodajanje alkohola pri proizvodnji določenih aromatiziranih pijač, zlasti zaradi skladnosti s tradicijami in običaji različnih regij v Skupnosti;

ker mora ta uredba veljati brez poseganja v prehodne določbe Uredbe Komisije (EGS) št. 3664/91 z dne 16. decembra 1991 o prehodnih ukrepih za aromatizirana vina, aromatizirane pijače na osnovi vina in aromatizirane mešane pijače iz vinskih proizvodov [3], kakor je bila nazadnje spremenjena z Uredbo (EGS) št. 1791/93 [4]; ker se ti prehodni ukrepi uporabljajo do 16. decembra 1993;

ker so ukrepi, predvideni s to uredbo, v skladu z mnenjem Odbora za izvajanje določb za aromatizirana vina, aromatizirane pijače na osnovi vina in aromatizirane mešane pijače iz vinskih proizvodov,

SPREJELA NASLEDNJO UREDBO:

Člen 1

1. Dovoli se uporaba aromatičnih snovi, identičnih naravni vaniliji, kakor je opredeljena v členu 1(2)(b)(ii) Direktive Sveta 88/388/EGS [5], pri proizvodnji aromatiziranih vin, opredeljenih v členu 2(1)(a) Uredbe (EGS) št. 1601/91.

2. Dovoli se uporaba mešanice aromatičnih snovi, identičnih naravnim snovem, ki imajo vonj in/ali okus po mandljih, marelicah ali jajcih, kot dopolnilo mandljem, marelicam ali jajcem v aromatiziranih vinih, pod pogojem, da:

- so takšne mešanice v skladu z določbami Direktive 88/388/EGS in z določbami za izvajanje navedene direktive,

- se opis vina nanaša na enega od zgoraj omenjenih proizvodov,

- zadevna podjetja vodijo ločeno evidenco o uporabi teh aromatičnih snovi, identičnih naravnim snovem.

Evidenca vsebuje natančne podatke o uporabljenih aromah, identičnih naravnim aromam, tj. vrsto in količino arome, identične naravnim aromam, ki jo ima podjetje, kraj njihovega skladiščenja, in podatke o njihovi dopolnilni uporabi v pijači v primerjavi z glavno aromo. Vsak postopek ali obdelava te snovi se vnese v evidenco. Evidenca se uskladi enkrat na leto in preveri ter potrdi s strani pristojnih organov države članice.

Člen 2

Dodajanje alkohola se dovoli za naslednje proizvode:

- slajena aromatizirana pijača na osnovi vina, pridobljena iz belega vina, ki ji je bil dodan destilat iz posušenega grozdja ali ki je bila aromatizirana izključno z ekstraktom kardamoma,

- aromatizirane pijače na osnovi vina, pridobljene iz rdečega vina, ki so bile slajene in ki so jim bili dodani aromatični pripravki, kakor so opredeljeni v členu 1(2)(c) Direktive 88/388/EGS. Ti pripravki se pridobijo izključno iz začimb, ginsenga, lupinastega sadja, izvlečka citrusov in aromatičnih zelišč.

Člen 3

Ta uredba začne veljati tretji dan po objavi v Uradnem listu Evropskih skupnosti.

Ta uredba velja od 17. decembra 1993.

Ta uredba je v celoti zavezujoča in se neposredno uporablja v vseh državah članicah.

V Bruslju, 25. januarja 1994

Za Komisijo

René Steichen

Član Komisije

[1] UL L 149, 14.6.1991, str. 1.

[2] UL L 327, 13.11.1992, str. 1.

[3] UL L 348, 17.12.1991, str. 53.

[4] UL L 163, 6.7.1993, str. 20.

[5] UL L 184, 15.7.1988, str. 61.

--------------------------------------------------